“ดู เดย์ ดรีม”ยื่นไฟลิ่งขาย IPO 76 ล้านหุ้น เล็งเข้า SET
"ดู เดย์ ดรีม"ดำเนินธุรกิจผลิตและจัดจำหน่ายผลิตภัณฑ์บำรุงผิ ยื่นไฟลิ่งขาย IPO 76 ล้านหุ้น พร้อมเล็งเข้า SET โดยมี บล.บัวหลวง เป็นที่ปรึกษาทางการเงิน เพื่อระดมทุนไปขยายธุรกิจ-เป็นทุนหมุนเวียน
8 ส.ค. 2560

ผู้สื่อข่าวรายงานว่า บริษัท ดู เดย์ ดรีม จำกัด มหาชน ยื่นแบบแสดงรายการข้อมูล (ไฟลิ่ง) ต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ครั้งแรกเมื่อวันที่ 7 ส.ค.60 เพื่อเสนอขายหุ้นสามัญเพิ่มทุนแก่ประชาชนทั่วไปเป็นครั้งแรก (IPO) จำนวน 76 ล้านหุ้น และจะขอเข้าจดทะเบียนในตลาดหลักทรัพย์แห่งประเทศไทย (SET) โดยมี บล.บัวหลวง เป็นที่ปรึกษาทางการเงิน
วัตถุประสงค์ของการระดมทุนเพื่อนำเงินไปใช้ในการขยายธุรกิจของบริษัททั้งขยายพื้นที่โรงงาน ซื้อเครื่องจักรเพิ่มเติมและขยายพื้นที่คลังสินค้า ขยายช่องทางการจัดจำหน่ายและเสริมสร้างศักยภาพศูนย์กระจายสินค้า ปรับปรุงสำนังานของบริษัทฯ และวางระบบเครือข่ายที่เกี่ยวข้อง ปรับปรุงฝ่ายวิจัยและพัฒนาของบริษัท นอกจากนี้ใช้ชำระคืนเงินกู้แก่สถาบันการเงิน และใช้เป็นเงินทุนหมุนเวียน
บริษัทดำเนินธุรกิจผลิตและจัดจำหน่ายผลิตภัณฑ์บำรุงผิว (Skin Care) ที่มีคุณภาพสูงภายใต้เครื่องหมายการค้า “NAMU LIFE” โดยมีชื่อกลุ่มผลิตภัณฑ์ว่า “SNAILWHITE” ภายใต้แนวคิด “Beauty is Healthy” ที่เชื่อว่า ผิวสวยที่แท้จริงคือผิวสวยสุขภาพดีในแบบที่เป็นคุณ ซึ่งแนวคิดดังกล่าวได้สะท้อนในการออกแบบผลิตภัณฑ์ของบริษัทฯ เพื่อการบำรุงทุกสภาพผิว ให้ลูกค้ามีผิวสุขภาพดีเปล่งปลั่งจากภายในอย่างเป็นธรรมชาติ
ธุรกิจของบริษัทสามารถแบ่งออกเป็นสองส่วนหลักๆ ดังนี้ ธุรกิจผลิตและจัดจำหน่ายผลิตภัณฑ์ดูแลและบำรุงผิวภายใต้เครื่องหมายการค้าของบริษัทฯ คือ “NAMU LIFE” โดยมีชื่อกลุ่มผลิตภัณฑ์ “SNAILWHITE” กลุ่มผลิตภัณฑ์ 6 กลุ่มย่อย ได้แก่ (1) ผลิตภัณฑ์บำรุงผิวหน้า (2) ผลิตภัณฑ์บำรุงผิวกาย (3) ผลิตภัณฑ์ทำความสะอาดผิวหน้า (4) ผลิตภัณฑ์ทำความสะอาดผิวกาย (5) ผลิตภัณฑ์ครีมกันแดด และ (6) ชุดของขวัญ (Gift Set) และมีธุรกิจรับจ้างผลิตผลิตภัณฑ์บำรุงผิวภายใต้เครื่องหมายการค้าอื่น (OEM) ให้แก่ลูกค้า
โครงการลงทุนในอนาคตของบริษัท ได้แก่ การขยายกำลังการผลิตด้วยการขยายพื้นที่โรงงานและซื้อเครื่องจักรเพิ่มเติมรวมถึงขยายคลังสินค้าที่สวนอุตสาหกรรมโรจนะ จ.พระนครศรีอยุธยา เพิ่มพื้นที่ใช้สอยอีก 10 ไร่ จากโรงงานผลิตปัจจุบัน 9 ไร่ คาดว่าจะใช้งบประมาณก่อสร้างประมาณ 200 ล้านบาท แล้วเสร็จภายใน 3 ปี รวมทั้งมีแผนจะปรับปรุงส่วนของโรงงานเดิมที่ ถ.เคหะร่มเกล้า ที่มีขนาดพื้นที่ใช้สอยประมาณ 5,530 ตารางเมตร และมองหาโอกาสขยายพื้นที่สำนักงานใหม่ คาดจะใช้เงินลงทุนรวม 80 ล้านบาท
นอกจากนั้น ยังมีแผนขยายช่องทางจัดจำหน่ายและเสริมสร้างศักยภาพศูนย์กระจายสินค้า เช่น การขยายสาขา NAMU LIFE Shop รวมทั้งพื้นที่สำหรับขายสินค้า คาดว่าจะใช้เงินลงทุนรวมประมาณ 40 ล้านบาท และ ปรับปรุงฝ่ายวิจัยและพัฒนาของบริษัทฯ คาดว่าจะใช้เงินลงทุนประมาณ 60 ล้านบาท
ณ วันที่ 21 ก.ค.60 บริษัทมีทุนจดทะเบียนจำนวน 318 ล้านบาท แบ่งเป็นหุ้นสามัญจำนวน 318 ล้านหุ้น มูลค่าที่ตราไว้หุ้นละ 1 บาท โดยเป็นทุนชำระแล้วจำนวน 240 ล้านบาท แบ่งเป็นหุ้นสามัญจำนวน 240 ล้านหุ้น มูลค่าที่ตราไว้หุ้นละ 1 บาท ภายหลังการเสนอขายหุ้นสามัญเพิ่มทุนให้แก่ประชาชนในครั้งนี้แล้ว บริษัทจะมีทุนจดทะเบียนและเรียกชำระแล้วทั้งสิ้น ไม่เกิน 316 ล้านบาท แบ่งเป็นหุ้นสามัญจำนวนไม่เกิน 316,000,000 หุ้น มูลค่าที่ตราไว้หุ้นละ 1 บาท
ผู้ถือหุ้นใหญ่ของบริษัท คือ กลุ่มครอบครัวพรพัฒนารักษ์ ถือหุ้น 223,590,700 หุ้น คิดเป็น 93.16% หลังเสนอขาย IPO ในครั้งนี้แล้วจะลดสัดส่วนการถือหุ้นลงเหลือ 70.76% และ North Haven Thai Private Equity Clarity Company (HK) Limited (NHTPEC) ถือหุ้น 6.25% ซึ่งจะลดสัดส่วนลงเหลือ 4.75%
ผลการดำเนินงานของบริษัทในปี 59 มีรายได้รวม 1.2 พันล้านบาท เพิ่มขึ้นจาก 956.7 ล้านบาทในปี 58 กำไรสุทธิ 335.2 ล้านบาท เพิ่มขึ้นจาก 193.9 ล้านบาท และในงวดล่าสุดไตรมาส 1/60 มีรายได้จากการขาย 355.2 ล้านบาท ลดลงจาก 361.9 ล้านบาทในไตรมาส 1/59 รายได้รวม 358.9 ล้านบาท ลดลงจาก 362.1 ล้านบาท ค่าใช้จ่ายรวม 280.5 ล้านบาท เพิ่มขึ้นจาก 206.3 ล้านบาท และกำไรสุทธิ 62.4 ล้านบาท ลดลงจาก 123.6 ล้านบาท ณ สิ้นสุด 31 มี.ค.60 บริษัทมีสินทรัพย์รวม 949.0 ล้านบาท หนี้สินรวม 536.4 ล้านบาท และส่วนของผู้ถือหุ้นรวม 412.6 ล้านบาท
บริษัทมีนโยบายจ่ายเงินปันผลให้แก่ผู้ถือหุ้นไม่น้อยกว่า 50% ของกำไรสุทธิตามงบการเงินเฉพาะกิจการหลังหักภาษีเงินได้นิติบุคคลและหลังหักสำรองต่างๆ ทุกประเภทที่กฎหมายและบริษัทฯ กำหนดไว้ในแต่ละปี